Matovič, Igor, podpredseda vlády a minister financií SR (2021-06-24):
Ďakujem pekne za otázku. Dovoľte teda, aby som v mene pána predsedu vlády prečítal odpoveď, ktorá mi bola poskytnutá úradom vlády. Vážený pán poslanec, jednou z priorít tejto vlády, všetkých jej ministerstiev vrátane štátnych firiem je prinášať transparentné verejné obstarávania, otvorené čo najširšiemu spektru uchádzačov, ktoré sa budú riadiť jasnými pravidlami stanovenými v zákone. Jednoznačne nesúhlasím a dôrazne sa ohradzujem voči vášmu tvrdeniu. Nepochybujem o tom, že sa pán poslanec orientuje v procese verejného obstarávania natoľko, aby vedel, že zadávateľ zákazky v priebehu procesu verejného obstarávania môže vychádzať len z aktuálneho stavu splnenia alebo nesplnenia zákonných podmienok zo strany účastníkov súťaže. Podľa mojich informácií spoločnosť LAMA SK, s. r. o., vo verejnej súťaži Slovenskej pošty, a. s., splnila všetky zákonom stanovené podmienky a ponúkla najnižšiu cenu vo všetkých troch častiach súťaže, pričom cena bola vyhodnocovaná prostredníctvom automatizovaného systému elektronickej aukcie a bola jediným hodnotiacim kritériom vo verejnej súťaži. Pošta ani iný obstarávateľ nie je oprávnený spochybňovať rozhodnutie súdu o zápise do Registra partnerov verejného sektora. Ak má byť obstarávanie vykonané podľa zákona, potom pošta či iný subjekt nemôže rozhodnúť o vylúčení či neakceptovaní úspešného uchádzača, ktorý splnil všetky zákonom stanovené podmienky na základe medializovaných informácií a nemôže do procesu vnášať svoj súkromný či subjektívny názor. Áno, nemusí sa nám páčiť, kto danú súťaž vyhral, faktom ale je, že štátne inštitúcie musia vždy postupovať výlučne v medziach zákona. Nemôžeme vyhadzovať firmy z verejných obstarávaní svojvoľne iba preto, že to niekto chce alebo je na to spoločenská objednávka. Musíme zostať pri zemi a rešpektovať zákony Slovenskej republiky. Veľmi jasne si uvedomujem morálny či etický rozmer, morálne, či dokonca trestnoprávne podozrenia o komkoľvek, ale nie sú kritériami pre zrušenie verejného obstarávania. Podľa medializovaných informácií sa aj samotná firma LAMA SK ohradzuje voči spochybňovaniu kompetentnosti a odbornosti potrebnej na poskytovanie služieb pre štandardne a zákonne zazmluvnených odberateľov LAMA SK zo strany predsedu politickej strany SMER – SD. Takéto tvrdenia dehonestujú dobré meno spoločnosti a ohrozujú jej konkurencieschopnosť na trhu. Vzniknutú situáciu bude LAMA SK riešiť právnou cestou. Vážený pán poslanec, poviem to ešte raz a jasne, verejné obstarávania, pri ktorých sa vedelo, kto má vyhrať a kto prehrať, sú už minulosťou. Zdá sa, že niektorí poslanci jednoducho nemôžu uveriť tomu, že nejaké obstaranie môže byť transparentné a nemať vopred stanoveného víťaza. Je až absurdné, a občania to vidia, kam v šialenom boji na zabránenie priechodu spravodlivosti sú poslanci strany ochotní zájsť. Ďakujem za pozornosť. Skončil som. Toľko stanovisko z úradu vlády. Ak by som mal odpovedať sám za samého seba ako za ministra financií, a teda keď si prečítam tu vašu otázku znova – „Súhlasíte s tým, že SBS LAMA preukázateľne kontrolovaná hlavným slovenským udavačom pánom Makóom dostala obriu štátnu zákazku zo Slovenskej pošty, a. s., a nepovažujete to za štátne korumpovanie udavačov s cieľom motivovať ich v podávaní krivých výpovedí za účelom kriminalizácie predstaviteľov a nominantov opozície, ako aj bývalých funkcionárov Polície Slovenskej republiky či súdov?“ – moja odpoveď by bola dvakrát: „Nie.“